Platinummediasie ly skipbreuk, Solidariteit versprei 30 ton kosSolidariteit Helpende Hand gaan Woensdag nog 30 ton kos aan nie-stakers in die Rustenburg-omgewing versprei. Solidariteit het vandag [Woensdag] sy teleurstelling uitgespreek oor die skipbreuklyding van regter Hillary Rabkin-Naicker se mediasie-inisiatief vir die platinumstaking. Hoewel die mediasieproses die partye nader aan mekaar gebring het, dring Amcu ná 125 dae van staking steeds aan op ŉ looneis wat partye nie tot ŉ skikking gaan lei nie. Intussen bly die nood in die platinumgordel groot. Solidariteit Helpende Hand gaan vandag, net nadat hy inligting ontvang het dat Amcu en die platinummynhuise geen ooreenkoms bereik het nie, nog 30 ton kos aan nie-stakers in die Rustenburg omgewing versprei. Solidariteit Helpende Hand het ook aangekondig dat hy sy hulpprogram gaan uitbrei met ‘n spesiale fokus op kinders. Volgens Gideon du Plessis, hoofsekretaris van die vakbond, het kinders wat aan voedingsprojekte by skole deelneem in die afgelope maand bykans verdubbel. “Wat eens as ŉ staking begin het, het nou in ŉ maatskaplike krisis ontaard wat grootskaalse afleggings en werkloosheid vir Amcu se stakende lede, sowel as ander onskuldige nie-stakende werkers tot gevolg kan hê,” het Du Plessis gesê. “Die gewelddadige staking is besig om onskuldige werkers hul vermoë om te werk en vir hulle gesinne te sorg, te ontneem.” Du Plessis sê ŉ vakbond se aksies moet altyd in sy lede se belang wees en daarom behoort lede se werksekerheid die hoofprioriteit te wees, maar dat dit klaarblyklik nie by AMCU inslag vind nie. “Die gevolg van die Amcu-staking is dat die volhoubaarheid van die myne reeds só afgetakel is dat verskeie marginale skagte gesluit sal word. Amcu het inderwaarheid reeds baie van hul lede en ander onskuldiges slagoffers uit ŉ werk uit gestaak – selfs al hou die staking vandag op,” het hy verduidelik. Du Plessis reken die huidige gevolge van die staking is reeds erg, maar dat die nadraai selfs erger kan wees. “Grootskaalse afleggings en afdankings vir stakingmisdrywe gaan volg, kapitaal uitbreidingsprojekte wat nuwe poste sou meebring gaan gekanselleer word en permanente skade is weens die lang sluiting aan myne en skagte berokken,” het hy gesê. “Die verkoop van marginale en nie-winsgewende myne aan minder stabiele werkgewers sal swakker diensvoorwaardes tot gevolg hê, kontrakteurs en diensverskaffers se kontrakte sal beëindig of afgeskaal word, meer besighede wat direk en indirek op die myne aangewese is sal afskaal of toemaak – om nie eens te praat van die toekomstige huiwerigheid by beide plaaslike en internasionale beleggers vir die platinumsektor nie.” Solidariteit doen ŉ beroep op die regering, maatskappye en burgerlike organisasies om saam met Solidariteit hande te vat en onskuldige nie-stakende werkers te beskerm en te ondersteun.